IV.

Secțiunea VIII, Encefalopatii spongiforme transmisibile, din apendicele 1 din anexa 11 la Acordul agricol se înlocuiește cu următorul text: „VIII. Encefalopatii spongiforme transmisibile A. LEGISLAȚIE (6) Uniunea Europeană Elveția Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (JO L 147, 31.5.2001, p. 1). 1. Ordonanța din 23 aprilie 2008 privind protecția animalelor (OPAn; RS 455.1), în special articolul 184 (procedee de asomare). 2. Ordonanța din 18 aprilie 2007 privind importul, tranzitul și exportul de animale și produse de origine animală (OITE; RS 916.443.10). 3. Legea din 9 octombrie 1992 privind produsele alimentare și obiectele uzuale (LDAl; RS 817.0), în special articolele 24 (Inspecția și eșantionarea) și 40 (Controlul produselor alimentare). 4. Ordonanța din 23 noiembrie 2005 a DFI privind produsele alimentare de origine animală (RS 817.022.108), în special articolele 4 și 7 (părți din carcasă a căror utilizare este interzisă). 5. Ordonanța din 27 iunie 1995 privind epizootiile (OFE; RS 916.401), în special articolele 6 (Definiții și abrevieri), 36 (Brevet), 61 (Obligația notificării), 130 (Supravegherea șeptelului elvețian), 175-181 (Encefalopatii spongiforme transmisibile), 297 (Punerea în aplicare în interiorul țării), 301 (Sarcinile veterinarului cantonal), 303 (Formarea și perfecționarea veterinarilor oficiali) și 312 (Laboratoare de diagnostic). 6. Ordonanța din 10 iunie 1999 privind Cartea alimentelor pentru animale (OLALA; RS 916.307.1), în special articolul 28 (Transportul alimentelor pentru animalele de producție), anexa 1, partea 9 (Produse ale animalelor terestre), partea 10 (Pești, alte animale marine, produsele și subprodusele lor) și anexa 4 (lista substanțelor interzise). 7. Ordonanța din 25 mai 2011 privind eliminarea subproduselor de origine animală (OESPA; RS 916.441.22). B. NORME ȘI PROCEDURI SPECIALE DE APLICARE 1. Laboratorul de referință al Uniunii Europene pentru encefalopatiile spongiforme transmisibile (E.S.T.) este: Veterinary Laboratories Agency (VLA), Woodham Lane, New Haw, Addlestone, Surrey KT15 3NB, Regatul Unit. Elveția suportă cheltuielile care îi revin pentru operațiunile care decurg din această desemnare. Funcțiile și sarcinile acestui laborator sunt cele prevăzute în capitolul B din anexa X la Regulamentul (CE) nr. 999/2001. 2. În temeiul articolului 57 din Legea privind epizootiile, Elveția dispune de un plan de urgență pentru punerea în aplicare a măsurilor de combatere a E.S.T. 3. În temeiul articolului 12 din Regulamentul (CE) nr. 999/2001, în statele membre ale Uniunii Europene, orice animal suspect de a fi purtător de encefalopatie spongiformă transmisibilă face obiectul unei restricții oficiale de deplasare în așteptarea rezultatelor unei anchete clinice și epidemiologice efectuate de către autoritatea competentă sau este ucis pentru a fi examinat într-un laborator aflat sub control oficial. În conformitate cu articolele 179b și 180a din Ordonanța privind epizootiile, Elveția interzice sacrificarea animalelor suspecte de a fi purtătoare de E.S.T. Animalele suspecte trebuie să fie ucise fără vărsare de sânge și incinerate, iar creierul lor trebuie să fie analizat în laboratorul elvețian de referință pentru E.S.T. În temeiul articolului 10 din Ordonanța privind epizootiile, Elveția identifică bovinele cu ajutorul unui sistem de identificare permanentă care permite să fie regăsite mama și cireada lor de referință și să se constate că acestea nu descind din femele suspecte sau din vite purtătoare de encefalopatie spongiformă bovină. În conformitate cu articolul 179c din Ordonanța privind epizootiile, Elveția ucide animalele purtătoare de E.S.B. cel târziu la sfârșitul fazei de producție, toate animalele din specia bovine născute între un an înainte și un an după data nașterii animalului contaminat și care, în această perioadă de timp, au făcut parte din cireadă, precum și toți descendenții direcți ai vitelor contaminate născuți în cei doi ani care au precedat diagnosticul. 4. În conformitate cu articolul 180b din Ordonanța privind epizootiile, Elveția ucide animalele purtătoare de scrapie, mamele acestora, descendenții direcți ai mamelor contaminate, precum și toate celelalte ovine și caprine din turmă, cu excepția: — oilor purtătoare de cel puțin o alelă ARR și de nicio alelă VRQ; și — a animalelor cu vârste mai mici de 2 luni, destinate în mod exclusiv sacrificării. Capul și organele din cavitatea abdominală a acestor animale sunt eliminate în conformitate cu dispozițiile Ordonanței privind eliminarea subproduselor de origine animală (OESPA). În mod excepțional, în cazul raselor cu efectiv redus, se poate renunța la uciderea turmei. În acest caz, turma este plasată sub supraveghere veterinară oficială timp de 2 ani, în cursul cărora se realizează un examen clinic al animalelor din turmă de două ori pe an. Dacă în această perioadă, anumite animale sunt cedate pentru a fi ucise, capetele și amigdalele lor fac obiectul unei analize în cadrul laboratorului elvețian de referință pentru diagnosticarea E.S.T. Aceste măsuri sunt revizuite în funcție de rezultatele supravegherii sanitare a animalelor. În mod deosebit, perioada de supraveghere este prelungită în caz de detectare a unui nou caz de boală în cadrul turmei. În cazul confirmării diagnosticului de E.S.B. la un exemplar ovin sau caprin, Elveția se angajează să aplice măsurile prevăzute în anexa VII la Regulamentul (CE) nr. 999/2001. 5. În temeiul articolului 7 din Regulamentul (CE) nr. 999/2001, statele membre ale Uniunii Europene interzic utilizarea proteinelor animale transformate în hrana animalelor de crescătorie deținute, îngrășate sau crescute pentru producția de produse alimentare. Statele membre ale Uniunii Europene aplică o interdicție totală de utilizare a proteinelor derivate de la animale în hrana rumegătoarelor. În conformitate cu articolul 27 din Ordonanța privind eliminarea subproduselor de origine animală (OESPA), Elveția a instaurat o interdicție totală a utilizării proteinelor animale în hrana animalelor de crescătorie. 6. În temeiul articolului 6 din Regulamentul (CE) nr. 999/2001 și în conformitate cu capitolul A din anexa III la respectivul regulament, statele membre ale Uniunii Europene instituie un program anual de supraveghere a E.S.B. Acest plan include un test rapid de diagnosticare a E.S.B. la toate bovinele învârstă de peste 24 de luni sacrificate de urgență, moarte la fermă sau descoperite a fi bolnave în cursul inspecției ante mortem și la toate animalele de peste 30 de luni sacrificate pentru consumul uman. Testele rapide de diagnosticare a E.S.B. utilizate de Elveția sunt enumerate în capitolul C din anexa X la Regulamentul (CE) nr. 999/2001. În conformitate cu articolul 179 din Ordonanța privind epizootiile, Elveția efectuează, în mod obligatoriu, un test rapid de diagnosticare a E.S.B. asupra tuturor bovinelor de peste 30 de luni sacrificate de urgență, moarte la fermă sau descoperite a fi bolnave în cursul inspecției ante mortem, precum și asupra unui eșantion de bovine de peste 30 de luni sacrificate pentru consumul uman. 7. În temeiul articolului 6 din Regulamentul (CE) nr. 999/2001 și în conformitate cu capitolul A din anexa III la respectivul regulament, statele membre ale Uniunii Europene instituie un program anual de supraveghere a scrapiei. În conformitate cu dispozițiile articolului 177 din Ordonanța privind epizootiile, Elveția a instaurat un program de supraveghere a E.S.T. la ovinele și caprinele de peste 12 luni. Animalele sacrificate de urgență, moarte la fermă sau descoperite a fi bolnave în cursul inspecției ante mortem, precum și animalele sacrificate pentru consumul uman au fost examinate pe parcursul perioadei dintre lunile iunie 2004 și iulie 2005. Întrucât ansamblul eșantioanelor s-a dovedit a fi negativ cu privire la E.S.B., se continuă supravegherea prin eșantionare a animalelor suspecte din punct de vedere clinic, a animalelor sacrificate de urgență și a animalelor moarte la fermă. Recunoașterea similarității legislațiilor în ceea ce privește supravegherea E.S.T. la ovine și caprine va fi reexaminată în cadrul Comitetului mixt veterinar. 8. Informațiile prevăzute la articolul 6 și în capitolul B din anexa III și în anexa IV (3.III) la Regulamentul (CE) nr. 999/2001 sunt de competența Comitetului mixt veterinar. 9. Responsabilitatea punerii în aplicare a controalelor la fața locului revine Comitetului mixt veterinar, în special în temeiul articolului 21 din Regulamentul (CE) nr. 999/2001 și al articolului 57 din Legea privind epizootiile. C. INFORMAȚII SUPLIMENTARE 1. Cu începere de la 1 ianuarie 2003 și în temeiul Ordonanței din 10 noiembrie 2004 privind alocarea de contribuții pentru plata cheltuielilor de eliminare a subproduselor de origine animală (RS 916.407), Elveția a introdus un stimulent financiar în favoarea fermelor unde sunt născute bovinele și a abatoarelor unde sunt sacrificate bovinele, atunci când acestea respectă procedurile de declarare a deplasărilor de animale prevăzute de legislația în vigoare. 2. În temeiul articolului 8 din Regulamentul (CE) nr. 999/2001 și în conformitate cu punctul 1 din anexa XI la respectivul regulament, statele membre ale Uniunii Europene înlătură și distrug materialele cu riscuri specificate (M.R.S.). Lista M.R.S.-urilor înlăturate de la bovine cuprinde craniul, cu excepția mandibulei, inclusiv encefalul și ochii, precum și măduva spinării bovinelor în vârstă de peste 12 luni; coloana vertebrală, cu excepția vertebrelor caudale, a apofizelor spinale și transversale ale vertebrelor cervicale, toracice și lombare, precum și a crestei sacrale mediane și a părților laterale ale osului sacru, dar inclusiv ganglionii rahidieni și măduva spinării provenite de la animalele în vârstă de peste 24 de luni; amigdalele, intestinele de la duoden până la rect și mezenterul bovinelor de toate vârstele. Lista M.R.S.-urilor înlăturate de la ovine și caprine cuprinde craniul, inclusiv encefalul și ochii, amigdalele și măduva spinării ovinelor și caprinelor în vârstă de peste 12 luni sau care prezintă un incisiv permanent care a perforat gingia, precum și splina și osul ileon de la ovinele și caprinele de toate vârstele. În conformitate cu articolul 179d din Ordonanța privind epizootiile și cu articolul 4 din Ordonanța privind produsele alimentare de origine animală, Elveția a instaurat o politică de retragere a M.R.S.-urilor din lanțurile alimentare animale și umane. Lista M.R.S.-urilor retrase de la bovine cuprinde, mai ales, coloana vertebrală a animalelor în vârstă de peste 30 de luni, amigdalele, intestinele de la duoden până la rect și mezenterul animalelor de toate vârstele. În conformitate cu articolul 180c din Ordonanța privind epizootiile și cu articolul 4 din Ordonanța privind produsele alimentare de origine animală, Elveția a instaurat o politică de retragere a M.R.S.-urilor din lanțurile alimentare animale și umane. Lista M.R.S.-urilor înlăturate de la ovine și caprine cuprinde, mai ales, creierul neextras din cutia craniană, măduva spinării cu dura-mater și amigdalele animalelor în vârstă de peste 12 luni sau la care un incisiv permanent a perforat gingia, splina și osul ileon al animalelor de toate vârstele. 3. Regulamentul (CE) nr. 1069/2009 (7) și Regulamentul (CE) nr. 142/2011 (8) stabilesc normele sanitare aplicabile subproduselor de origine animală care nu sunt destinate consumului uman în statele membre ale Uniunii Europene. În conformitate cu articolul 22 din ordonanța privind eliminarea subproduselor de origine animală, Elveția incinerează subprodusele de origine animală de categoria 1, inclusiv materialele cu riscuri specificate și animalele moarte la fermă.